title: Columba palumbus
text: O torcaz (/tur'kaθ/~/tor'kaθ/) u torcazo (/tur'kaθo/~/tor'kaθo/; Nombre scientifico: Columba palumbus (Linnaeus, 1758)) ye una especie de palomo salvache propio d'Europa, Orient Meyo y o norte d'Africa.
  
  Pertenece a la orden Columbiformes y a familia Columbidae, en a que comparte o chenero Columba con belatras especies, como os palomos domesticos.
  
  Descripción
  
  Ye o palomo más gran que habita en a Peninsula Iberica, con o cuerpo robusto y a cabeza chicorrona en comparanza. Mesura bells 40 cm dende o pico dica la coda.
  
  A color d'o plumache, muit caracteristica y sin quasi variacions d'entre individuos, ye plomiza, con brilluras azulencas y moradas en a tripa y o papo. En o cuello i tiene dos mallas blancas, a costau y costau, que la fan inconfundible.
  
  O tulido que fa ye caracteristico tamién, con una voz pareixida a .
  
  Hábitat
  
  Os torcazos habitan en as selvas, tanto en as de coniferas como en as de planifolios, anque prefieren as selvas mixtas. En Europa central y en o Norte as poblacions de torcazos son migraderas, y marchan cara ta'l sud d'o continent y o norte d'Africa en setiembre, d'a on que en tornan cara ta marzo. En a Europa atlantica y mediterrania i remanen tot l'anyo. En qualques zonas d'o magreb no i son sique hibernaderas.
  
  Como todas as columbidas, os torcazos s'alimentan de simients, preferencialment cerials, anque incluyen en a suya dieta lulos y cocullos brostadors que pican en as brancas. O consumo d'alimentos d'orichen animal (insectos, larvas, etc.) ye anecdotico.
  
  En l'actualidat, qualques poblacions s'ha establiu en as ciudatz, y se'n i puede veyer con freqüencia en os parques y os chardins publicos, tot coexistindo con belaltras especies de palomos urbanas. Mientres que os torcazos de ciudat se son acostumbraus a la presencia humana, y s'agosan con freqüencia a on son as presonas ta picar alimento, os torcazos de poblacions salvaches, como os que se'n troba en l'Alto Aragón, son muit timidos y a sobén s'ahopan quan sienten a presencia humana nian a decenas de metros.
  
  Niedo
  
  A nidificación a fan en as ramas d'os árbols u en arbustos bien pretos, d'entre 5 y 30 metros por alto d'o suelo. Fican 2 uevos de regular, excepcionalment dica 3, y s'aclucan d'entre 16 y 19 días ta cobar-los.
  
  Os polletz, como os de totz os palomos, naixen despullaus y con bells flequichons, que nian gosan estar plumas de verdat, de color amariella. Os empapan y os apuyan d'entre totz dos prochenitors, y os pichons (palomos chuvenils) prencipian a esvolutar-se en o niedo a partir d'os 20 días de vida, d'a on que se revolan a partir d'os 30.
  
  Imáchens
  
  Caza
  
  Os torcazos son aus de caza prencipals. En l'Alto Aragón se'n i caza con freqüencia, pus i son abundants, y como todas as Columbidae son animals prolificos que gosan sacar mas d'una cobada cada anyada, por o que con as adequadas precaucions as suyas poblacions se mantienen estables nian a tamas de a presión cinechetica.
  
  A cazada d'os torcazos se fa en resacando-los, que ixo ye, quan uno u mas d'un cazataire s'amaga en a marguin d'un campo, y un altro, o «resacador», s'adintra en a selva colindant a on se sabe que en i ha, y con a suya presencia y o rudio que fa prevoca que os palomos se revolen, tot mirando ta que amaneixcan por alto d'o campo obierto.
  
  O costumbre d'istes animals de desplazar-se en parellas u chicotz estallos fa que, quan se'n resaca un grupo, con escopetas y bells cazataires se'n pueda abatir uns quantos exemplars d'una sola tongada.
  
  Zoonimia 
  
  O zoonimo torcaz dimana d'o latín <*TORQUATUS, «o qui tiene collar» (de <TORQUE, «collar»), y fa una referencia clara a las dos mallas blancas en o cuello d'os adultos. A parola ye común a l'aragonés y a o castellano, anque ista zaguer luenga s'estima mas emplegar a parola con chenero femenino, mientres que en aragonés o chenero ye mayoritariament masculino.
  
  A forma torcaz coexiste en buena cosa d'o dominio lingüistico aragonés con a forma torcazo, con -o final que refirma o chenero masculino. Todas dos presentan dos pronuncias alternativas, la una con [o] y l'altra con [u], en a primer silaba.
  
  Como ye regular en aragonés, en existe versions con metatesi de a consonant R, como trocazo y trocaz, que s'alternan en a cheografía con as que tienen l'orden natural d'as consonants.
  
  Ditos y mazadas 
  «si trucazos quiers cazar bel día t'estozarás»
  
  Referencias
  
  Vinclos externos
  
  Aus presents en Aragón
  Fauna d'Europa
  Fauna d'Africa
  Fauna d'Asia
  Fauna d'Andorra